CELEX: 62021TN0436
Language: lt
Date: 2021-07-16 00:00:00
Title: Byla T-436/21: 2021 m. liepos 16 d. pareikštas ieškinys byloje Veen / Europol

2021 10 25   
            
            
               LT
            
            
               Europos Sąjungos oficialusis leidinys
            
            
               C 431/42
            
         
      2021 m. liepos 16 d. pareikštas ieškinys byloje Veen / Europol
      
      (Byla T-436/21)
      (2021/C 431/50)
      Proceso kalba: slovakų
      
         Šalys
      
      
         Ieškovas: Leon Leonard Johan Veen (Oss, Nyderlandai), atstovaujamas advokato T. Lysina
      
         Atsakovė: Europos Sąjungos teisėsaugos bendradarbiavimo agentūra (Europolas)
      
         Reikalavimai
      
      Ieškovas Bendrojo Teismo prašo:
      
                  —
               
               
                  priteisti jam iš Europos Sąjungos, atstovaujamos Europos Sąjungos teisėsaugos bendradarbiavimo agentūros (Europolas), 50 000 eurų sumą;
               
            
                  —
               
               
                  priteisti iš atsakovės jo patirtas bylinėjimosi išlaidas.
               
            
         Ieškinio pagrindai ir pagrindiniai argumentai
      
      Grįsdamas pagal Sutarties dėl Europos Sąjungos veikimo 268 ir 340 straipsnius ir Tarybos reglamento (ES) 2016/794 (1) 50 straipsnio 1 dalį pareikštą ieškinį dėl žalos atlyginimo, grindžiamo delikte atsakomybe, ieškovas nurodo vieną pagrindą, siejamą su tuo, kad atsakovė neteisėtai tvarkė jo asmens duomenis.
      Pateikdamas šį pagrindą ieškovas tvirtina, kad atsakovė prie tyrimo bylos medžiagos kaip įrodymą ieškovui Slovakijos Respublikoje iškeltoje baudžiamojoje byloje pridėjo atsakovės parengtą ataskaitą, kurioje yra neteisingos, neigiamos ir įrodymais nepagrįstos informacijos apie ieškovą, o tai lėmė žalą sukėlusį įvykį. Jis teigia, kad taip buvo įžeista jo garbė ir pakenkta reputacijai, taip pat pažeista jo teisė į šeimos gyvenimą. Taigi dėl priežastinio ryšio su žalą sukėlusiu įvykiu kilo žala, kurią ieškovas įvertino 50 000 EUR.
      
         (1)  2016 m. gegužės 11 d. Europos Parlamento ir Tarybos reglamentas (ES) 2016/794 dėl Europos Sąjungos teisėsaugos bendradarbiavimo agentūros (Europolo), kuriuo pakeičiami ir panaikinami Tarybos sprendimai 2009/371/TVR, 2009/934/TVR, 2009/935/TVR, 2009/936/TVR ir 2009/968/TVR (OL L 135, 2016, p. 53).